(Glej točke od 33 do 38 in od 40 do 42.)

Poleg tega, čeprav lahko razkritje poslovnih skrivnosti povzroči škodo, ki izhaja iz dejstva, da poznejša razglasitev ničnosti spornega sklepa ne bi izničila učinkov objave teh informacij, vendar ne more enako veljati glede razkritja informacij, za katere ni mogoče šteti, da zanje velja obveznost varovanja poklicne tajnosti. Tako je v primeru informacij, glede katerih je bilo v delu sodbe Splošnega sodišča, na katerega se pritožba, ki je bila vložena zoper to sodbo, ne nanaša, razsojeno, da niso poklicna tajnost. Del, ki se nanaša na zadevne informacije, je treba namreč šteti za pravnomočen.

V zvezi s tem je treba navesti, da čeprav za dokaz obstoja take škode ni treba zahtevati, da se njen nastanek dokaže z absolutno gotovostjo, in je dovolj, da je mogoče to škodo z dovolj veliko verjetnostjo predvideti, vseeno velja, da mora stranka, ki predlaga sprejetje začasnega ukrepa, dokazati dejstva, za katera se šteje, da utemeljujejo možnost take resne in nepopravljive škode.

Sicer je objava informacij res nepovratna, vendar bi bilo za to, da bi bili izpolnjeni pogoji za izdajo začasnih ukrepov in še posebej pogoj glede nujnosti, potrebno tudi, da lahko nepovratnost razkritja navedenih informacij pritožnicam povzroči resno in nepopravljivo škodo.

V okviru presoje nujnosti začasnega ukrepa okoliščina, da lahko objava informacij, ki se nanašajo na imena strank in opis proizvodov podjetij, ki se preganjajo zaradi kršitve pravil Unije o konkurenci, pomeni kršitev načel varstva legitimnih pričakovanj in enakega obravnavanja, kot taka ne more zadoščati za presojo, da je treba za te informacije šteti, da zanje velja obveznost varovanja poklicne tajnosti ter da bi njihovo razkritje zato navedenim podjetjem povzročilo resno in nepopravljivo škodo. Taka okoliščina, če se šteje za dokazano, bi bila namreč lahko kvečjemu podlaga za obveznost Komisije, da ne razkrije navedenih informacij.

V primeru predloga za odlog izvršitve akta Unije je sprejetje predlaganega začasnega ukrepa utemeljeno, le če je zadevni akt odločilni vzrok za zatrjevano resno in nepopravljivo škodo.

V primeru škode, ki jo je povzročilo podjetje zaradi storitve kršitve pravil Unije o konkurenci, Komisija pa je v okviru preganjanja te kršitve razkrila nekatere informacije o imenih strank in opisu zadevnih proizvodov, odločilni vzrok za škodo, ki je bila povzročena tretjim osebam in katere povrnitev se zahteva z odškodninskimi tožbami, ni razkritje informacij s strani Komisije, ampak kršitev konkurenčnega prava, ki jo je storilo kaznovano podjetje. Čeprav te informacije dejansko lahko olajšajo predložitev dokaza tožečim strankam, ki zahtevajo odškodnino od kaznovanega podjetja, kolikor te informacije navedenim tožečim strankam zagotavljajo dokaze, na katere se sicer ne bi mogle sklicevati, taka okoliščina Komisiji vseeno ne prepoveduje razkritja informacij zgolj zato, ker bi te lahko pomenile take dokaze in posledično škodile položaju kaznovanega podjetja. To bi namreč pomenilo, da bi se od Komisije zahtevalo, naj ohrani informacije zaupne zgolj z namenom zaščititi interes, ki ga imajo naslovniki odločbe, s katero je ugotovljen obstoj kršitve pravil konkurenčnega prava Unije, za onemogočenje dostopa do zadevnih dokazov tožečim strankam, ki bi zahtevale odškodnino.

Čeprav se v pravu Unije priznava pomen tega interesa, zlasti v okviru pravice do obrambe v tovrstnih tožbah, ostaja dejstvo, da se po eni strani Komisiji z nobenim pravilom prava Unije ne nalaga, naj zaščiti tak interes z ohranjanjem zaupnosti informacij, kot so zadevne informacije, v nasprotju z obveznostjo preglednosti, ki ji je naložena s členom 15 PEU in, natančneje, v obravnavanem primeru s členom 30 Uredbe št. 1/2003. Po drugi strani člen 5(5) Direktive 2014/104 o nekaterih pravilih, ki urejajo odškodninske tožbe po nacionalnem pravu za kršitve določb konkurenčnega prava držav članic in Evropske unije, izrecno določa, da interes podjetij, da se po kršitvi konkurenčnega prava izognejo odškodninskim tožbam, ne predstavlja interesa, ki bi ga bilo treba zaščititi.

(Glej točke od 45 do 50.)